钦定古今图书集成/明伦汇编/氏族典/第441卷 > 《廖用贤尚友录》 > 蒋雷卿
## 钦定古今图书集成/明伦汇编/氏族典/第441卷 > 《廖用贤尚友录》 > 蒋雷卿

按《万姓统谱》：雷卿，字子仁，长兴人。置义田，义学者故
称“义门蒋氏。”雷卿少沈敏，力学砥行，博综群籍，龂龂
名检，有希圣之志。与同邑臧应奎、韦商臣读书顾渚
山中，以古豪杰自期待，里中称为“三龙。”后应奎、商臣
相继举进士，雷卿竟不第，贫益甚，苦节弥坚。郡守万
公云鹏、邑令齐公之鸾并重其名，周之粟避谢不受。
晚以选贡入京师，相嵩欲招致门下，雷卿力辞归。后
数年，除宁国训导、青阳县学教谕。授经讲艺，亹亹不
倦。然必以力行为先，诸生多所成就。迁荆州府学教
授，雷卿喟然叹曰：“予不幸早孤，仅一庶。祖母老矣，宁
复濡忍斗粟为？”遂挂冠归，闻者莫不高之。